
Πορεία ελληνικών και ευρωπαϊκών εξαγωγών οίνου στις ΗΠΑ



Σύνοψη
Πτώση εξαγωγών στις ΗΠΑ σημειώνουν τόσο οι ελληνικοί όσο και συνολικά οι ευρωπαϊκοί οίνοι κατά το 2026. Εκτιμάται ότι αυτό αποτελεί συνέπεια κυρίως δύο παραγόντων: α) της επιβολής εισαγωγικού δασμού από τις ΗΠΑ, οποίος μετά από αρκετές περιόδους ασάφειας και αλλαγών ανέρχεται πλέον σε 15%, και β) της γενικότερης τάσης για χαμηλότερη κατανάλωση αλκοολούχων προϊόντων.
Ωστόσο, η πτώση των ελληνικών εξαγωγών είναι χαμηλότερη της πτώσης συνολικά των οίνων ΕΕ στις ΗΠΑ.

Ελληνικές Εξαγωγές Οίνου προς τις ΗΠΑ
Στις 5/4/2025 επιβλήθηκε πρόσθετος δασμός 10%, πέραν του έως τότε ισχύοντος δασμού βάσει της ρήτρας του πλέον ευνοούμενου κράτους (MFN Clause). Εν συνεχεία, στις 7/8/2025, ο δασμός ορίσθηκε σε 15% συνολικά (all-inclusive) στο πλαίσιο της συμφωνίας του Turnberry / Κοινής Δήλωσης ΕΕ-ΗΠΑ.
 Το 2024 ήταν η τελευταία χρονιά πριν από την επιβολή εισαγωγικών δασμών από τις ΗΠΑ. Τον Δεκέμβριο 2024, σημειώθηκε απότομη αύξηση παραγγελιών, καθώς οι εισαγωγείς προσπάθησαν να σημιουργήσουν αποθέματα πριν αυξηθεί το κόστος εισαγωγής. Η αύξηση αυτή αποτυπώθηκε στα ετήσια στατιστικά στοιχεία αλλά και στα υπό εξέταση στοιχεία οκταμήνων.
Εξέταση σε ετήσια βάση (2023-2025)
[image: ]Σε ετήσια βάση, το 2025, σημειώθηκε πτώση κατά 14% ως προς την αξία και 11% ως προς την ποσότητα, σε €16,4 εκ. ή 2,4 εκ. κιλά. 
Ωστόσο, το 2024 έναντι του 2023 είχε σημειωθεί αύξηση κατά 12,4% ως προς την αξία και 8,3% ως προς την ποσότητα, σε €19 εκ. ή 2,7 εκ. κιλά, αντιστοίχως. Επομένως, διαπιστώνουμε ότι η επίδοση του 2025 ήταν πολύ κοντά στα επίπεδα του 2023, πριν διαταραχθεί η αγορά από την επιβολή δασμών.
Εξέταση στο διάστημα Ιανουαρίου - Αυγούστου (2023-2026)
[image: ]Η αξία των ελληνικών εξαγωγών οίνου προς τις ΗΠΑ, κατά το διάστημα Ιανουαρίου – Αυγούστου 2026, έναντι του αντιστοίχου διαστήματος του 2025, μειώθηκε κατά 6% ως  προς την αξία και 1% ως προς την ποσότητα. Επομένως, εκτιμούμε ότι οι ελληνικοί οίνοι επιδεικνύουν σχετική ανθεκτικότητα, και όπως θα δείξουμε στην συνέχεια, η πορεία τους είναι καλύτερη από αυτή των οίνων της ΕΕ συνολικά στις ΗΠΑ.
Εξαγωγές Οίνου ΕΕ προς τις ΗΠΑ
Στις 22/10 τ.ε., στο πλαίσιο της τακτικής συνάντησης των Συμβούλων κ-μ ΕΕ για αγροδιατροφικά ζητήματα, ο Δρ. Ignacio Sánchez Recarte, Γενικός Διευθυντής της Ευρωπαϊκής Επιτροπής Οινικών Επιχειρήσεων (Comité Européen des Entreprises Vins / CEEV) παρουσίασε τις επιτώσεις της δασμολογικής πολιτικής των ΗΠΑ στις ευρωπαϊκές εξαγωγές οίνου.
Βασικά Ευρήματα της Έρευνας:
Θέση στην αγορά και πλαίσιο πριν από την επιβολή δασμών
Οι ΗΠΑ αποτελούν την μεγαλύτερη αγορά για τους οίνους ΕΕ. Το 2025 η αξία των εξαγωγών οίνου της ΕΕ στις ΗΠΑ ανήλθε  σε €4,2 δισ. ευρώ ή 26,3% των εξαγωγών εκτός ΕΕ. Το 2024 η αξία ανήλθε σε €4,9 δισ. ή 29% των εξαγωγών εκτός της ΕΕ. 
Το 2025, 79,9% των εισαγωγών οίνου των ΗΠΑ σε όρους αξίας και 54,5% σε όρους όγκου προήλθε από την ΕΕ. Άνω του 98% των εξαγωγών οίνου της ΕΕ προς τις ΗΠΑ το 2025 προήλθε από πέντε κράτη μέλη: Γαλλία - 45,8%, Ιταλία - 42,0%, Ισπανία - 6,9%, Πορτογαλία - 2,1%, και Γερμανία - 1,7%.
Επιπτώσεις από την επιβολή δασμών
Σοβαρή πτώση κατά το πρώτο έτος επιβολής δασμών (Απρ 2025 - Μαρ 2026):
· Αξία εξαγωγών: Υποχώρησε κατά 21,1% (άμεση απώλεια €1,06 δισ., πέφτοντας από €5,01 δισ. σε €3,95 δισ.).
· Όγκος εξαγωγών: Μειώθηκε κατά 9,0% ή κατά 595.000 εκατόλιτρα.
· Συμπίεση μέσης αξίας: Υποχώρησε κατά 13,4%, από 754 €/hl σε 653 €/hl, σε όλες τις κατηγορίες.
· Απορρόφηση κόστους: Από την συνολική απώλεια €1,06 δισ., €670 εκ. απορροφήθηκαν μέσω χαμηλότερων τιμών και συμπίεσης περιθωρίων κέρδους από τους παραγωγούς της ΕΕ στην προσπάθειά τους να παραμείνουν ανταγωνιστικοί, ενώ €389 εκ. αποδίδονται στην μείωση του όγκου.
Συνέπειες ανά κράτος μέλος: σε όρους αξίας, η Γαλλία υπέστη τις μεγαλύτερες απώλειες, ήτοι -25,1% ή πτώση €607 εκ., και -20,1% ως προς την μέση αξία ανά hl, ακολουθούμενη από την Ιταλία (-17,1%, -€340 εκ.), την Πορτογαλία (-19,8%), την Ισπανία (-19,2%) και την Γερμανία (-15,2%).
Συναλλαγματική πίεση: επιβαρύνοντας περαιτέρω τις επιπτώσεις των δασμών, το ευρώ ενισχύθηκε έναντι του δολαρίου το 2025 (με μέση ισοτιμία 1,130 USD/EUR έναντι 1,082 το 2024), εντείνοντας την πίεση τιμών στην αλυσίδα διανομής των ΗΠΑ.
Μηδενική εκτροπή προς άλλες αγορές: Οι ΗΠΑ ευθύνονταν για περίπου το 90% της συνολικής μείωσης των εξαγωγών οίνου της ΕΕ εκτός της Ένωσης (-7,1% παγκοσμίως). Τα κέρδη σε άλλες μικρότερες αγορές ήταν εντελώς ανεπαρκή για να αντισταθμίσουν τις απώλειες.
Ευρύτερη δυναμική της αγοράς και επιπτώσεις στην εφοδιαστική αλυσίδα: 
Η κατανάλωση κρασιού διεθνώς και στις ΗΠΑ βρισκόταν ήδη σε πτώση λόγω δημογραφικών αλλαγών και ανταγωνισμού από οινοπνευματώδη ποτά και έτοιμα προς κατανάλωση κοκτέιλ (RTD). Η κατανάλωση στις ΗΠΑ μειώθηκε κατά 4,3% το 2025. Οι εξαγωγές οίνου της ΕΕ συρρικνώθηκαν ταχύτερα (-7,3% σε όγκο το 2025) από την ίδια την αγορά.
Απώλεια χώρου στα ράφια (shelf space): Τα κρασιά Προστατευόμενης Ονομασίας Προέλευσης (ΠΟΠ), τα οποία αντιπροσωπεύουν περίπου το 85% της αξίας των εξαγωγών της ΕΕ προς τις ΗΠΑ, υπέστησαν ζημίες ύψους €932 εκ.. Οι λιανοπωλητές και οι διανομείς περιέκοψαν σειρές προϊόντων με χαμηλότερη κίνηση, κάτι που απαιτεί 12 έως 24 μήνες έντονων προωθητικών επενδύσεων για να ανακτηθεί.
Ζημιές στην εφοδιαστική αλυσίδα των ΗΠΑ: Οι δασμοί που εισπράχθηκαν για το εισαγόμενο κρασί στις ΗΠΑ εκτοξεύτηκαν από $82 εκ. το 2024 σε $492 εκ. το 2025. Οι Αμερικανοί διανομείς (όπου το εισαγόμενο κρασί αντιπροσωπεύει περίπου τα δύο τρίτα των πωλήσεων) ανέφεραν αυξήσεις τιμών, συμπίεση περιθωρίων κέρδους, πάγωμα προσλήψεων και απολύσεις. Υπολογίζεται ότι περισσότερες από 25.000 θέσεις εργασίας στις ΗΠΑ και σχεδόν $2 δισ. σε πωλήσεις κινδυνεύουν με την διατήρηση του δασμού σε 15%.
Προοπτικές και εκτιμήσεις του κλάδου
Δεν σημειώνεται ανάκαμψη το 2026: Παρόλο που το διάστημα Ιουλίου - Σεπτεμβρίου 2026 παρουσίασε θετική ετήσια αύξηση σε σύγκριση με τη χαμηλή βάση των μέσων του 2025, οι εξαγωγές για αυτό το τρίμηνο παρέμειναν 20,6% κάτω από τα επίπεδα προ δασμών (2024), και οι μοναδιαίες αξίες παρέμειναν συμπιεσμένες (666 €/hl έναντι 754 €/hl πριν από τους δασμούς).
Η CEEV ζητά την άμεση επιστροφή στο καθεστώς δασμών MFN (τις συνθήκες που ίσχυαν πριν από τον Απρίλιο του 2025). Υποστηρίζει ότι το κρασί πληροί τις προϋποθέσεις για εξαίρεση βάσει της παραγράφου 2 της Κοινής Δήλωσης ΕΕ-ΗΠΑ του Αυγούστου 2025, επικαλούμενη τις εξαιρέσεις που χορηγήθηκαν στον φελλό της ΕΕ, στα γενόσημα φάρμακα και στα ουίσκι του Ηνωμένου Βασιλείου/Ιρλανδίας, καθώς και το διαρκές πλαίσιο της Συμφωνίας Οίνου ΕΕ-ΗΠΑ του 2006. 
Η έρευνα της CEEV αναμένεται να δοθεί στην δημοσιότητα έρευνας στα τέλη Δεκεμβρίου.

Συντάκτες:
Διονύσης Πρωτοπαπάς, Γεν. Σύμβουλος ΟΕΥ Α΄
Ζαφειρένια Προεστάκη, Γραμματέας ΟΕΥ Β’ 




Παράρτημα
Χρονοδιάγραμμα δασμών των ΗΠΑ και μεταβαλλόμενα εμπορικά μέτρα
Πριν από τον Απρίλιο του 2025, το εμπόριο διεξαγόταν υπό τους συνήθεις δασμούς του Καθεστώτος του Μάλλον Ευνοουμένου Κράτους (MFN). Επρόκειτο για χαμηλούς δασμούς που δεν συνιστούσαν δομικά εμπορικά εμπόδια. Στη συνέχεια ακολούθησε μια σειρά ευμετάβλητων μέτρων:
	Τέλη 2024 - Αρχές 2025
	Σημειώθηκαν σημαντικές προαγορές και συσσώρευση αποθεμάτων (stockpiling), με κορύφωση τον Δεκέμβριο του 2024 κατά 18% πάνω από τους συνήθεις μέσους όρους. Τον Μάρτιο του 2025, η απειλή για πιθανό δασμό 200% οδήγησε σε προσωρινό «πάγωμα» των παραγγελιών για περίπου έναν μήνα.

	5 Απριλίου 2025 - Φεβρουάριος 2026
	Εφαρμόστηκε πρόσθετος δασμός 10% πέραν του MFN βάσει του Νόμου για τις Διεθνείς Έκτακτες Οικονομικές Εξουσίες (IEEPA). Στις 7 Αυγούστου 2025, το ποσοστό αυτό αναπροσαρμόστηκε σε συνολικό συντελεστή 15% (all-inclusive) στο πλαίσιο της συμφωνίας του Turnberry / Κοινής Δήλωσης ΕΕ-ΗΠΑ.

	Φεβρουάριος 2026 - Ιούλιος 2026
	Αφότου το Ανώτατο Δικαστήριο των ΗΠΑ έκρινε ότι ο IEEPA δεν εξουσιοδοτούσε την επιβολή αυτών των δασμών, επιβλήθηκε επιπλέον επιβάρυνση 10% πέραν του MFN βάσει του Άρθρου 122 του Εμπορικού Νόμου του 1974 για διάστημα έως 150 ημερών (ακυρώθηκε από το Δικαστήριο Διεθνούς Εμπορίου τον Μάιο του 2026, αλλά παρέμεινε σε ισχύ μέχρι τη λήξη της στις 24 Ιουλίου 2026).

	Από τις 24 Ιουλίου 2026
	Μέτρο δυνάμει του Άρθρου 301 σχετικά με την καταναγκαστική εργασία επιβάλλει δασμό 10% (συνολικό / καθαρό από MFN) χωρίς καταληκτική ημερομηνία. Στο κρασί δεν χορηγήθηκε εξαίρεση, σε αντίθεση με τον φελλό της ΕΕ ή τα ουίσκι του Ηνωμένου Βασιλείου.

Μεταβολή 

2025 -2026

Αξία €

12.470.797 13.216.365 12.072.455 11.405.645 -6%

Ποσότητα kg

1.780.094 1.843.787 1.747.927 1.727.081 -1%

Προσωρινά στοιχεία EUROSTAT, επεξεργασία Γραφείο ΟΕΥ Ουάσιγκτων

Έτος 2023 2024 2025

Μεταβολή 

2024 -2025

Αξία €

16.895.886 18.986.621 16.378.048 -14%

Ποσότητα kg

2.494.199 2.700.115 2.396.661 -11%

Προσωρινά στοιχεία EUROSTAT, επεξεργασία Γραφείο ΟΕΥ Ουάσιγκτων


